মানিকগঞ্জ জেলা ছাত্রদল সভাপতি ও সাধারণ সম্পাদক গ্রেপ্তার
মানিকগঞ্জ জেলা ছাত্রদলের সভাপতি আবদুল খালেক শুভ ও সাধারণ সম্পাদক সিরাজুল ইসলাম সজিবকে গ্রেপ্তার করেছে র‌্যাব।
আজ মঙ্গলবার দুপুরে সদর উপজেলার ঘোস্তা এলাকা থেকে তাদের গ্রেপ্তার করা হয়।
র‌্যাব-৪ এর মানিকগঞ্জ ক্যাম্পের কমান্ডার লেফটেন্যান্ট কমান্ডার মো. আরিফ হোসেন দ্য ডেইলি স্টারকে এ তথ্য নিশ্চিত করেছেন।
র‌্যাব জানায়, গত ৩০ অক্টোবর গাড়িতে অগ্নিসংযোগের অভিযোগে জেলা ছাত্রদল সভাপতি আবদুল খালেক শুভ ও সাধারণ সম্পাদক সিরাজুল ইসলাম সজিবের বিরুদ্ধে সদর থানায় মামলা হয়েছে। এছাড়াও তাদের বিরুদ্ধে সদর থানায় নাশকতার অভিযোগে আরেকটি মামলা আছে।
র‌্যাব কর্মকর্তা আরিফ হোসেন বলেন, 'নাশকতার মামলায় ওই দুজনকে গ্রেপ্তার করা হয়েছে। তাদের সদর থানায় হস্তান্তর করা হবে।'
দুই ছাত্রদল নেতার গ্রেপ্তার প্রসঙ্গে জেলা বিএনপির সভাপতি, বিএনপি চেয়ারপারসনের উপদেষ্টা আফরোজা খান রিতা ডেইলি স্টারকে বলেন, 'সরকার পতন আন্দোলন বেগবান করতে জেলা ছাত্রদল সভাপতি ও সাধারণ সম্পাদক গুরুত্বপূর্ণ ভূমিকা পালন করছিলেন। আজ সকালেও তাদের নেতৃত্বে মহাসড়কে বিক্ষোভ মিছিল হয়। বিএনপির আন্দোলনকে বাধাগ্রস্ত করতেই তাদের নামে মিথ্যা মামলা দিয়ে গ্রেপ্তার করা হয়েছে।'

মানিকগঞ্জ জেলা ছাত্রদলের সভাপতি আবদুল খালেক শুভ ও সাধারণ সম্পাদক সিরাজুল ইসলাম সজিবকে গ্রেপ্তার করেছে র‌্যাব।